Diari Oficial de la Generalitat Valenciana


Sumari del DOGV 4817, del 11-08-2004 (2004/8106)

Informació pública de les bases de la convocatòria per a la selecció de dues places d'informador juvenil, vacants en la plantilla de personal laboral d'este ajuntament amb caràcter fix.
-----------------------------------------------------------------------------------------------------------------------------------------------------------------------------------------

### Dades del document

Número de DOGV
:   4817

Data del DOGV
:   11-08-2004

Secció del DOGV
:   II. AUTORITATS I PERSONAL - B) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2004/8106


Data del document
:   17-05-2004

Organisme emissor
:   Ajuntament de Catarroja

Tipus de document
:   Anunci

Anàlisi jurídica

 Descriptors 

:   * Catarroja
    * concurs administratiu

Informació pública de les bases de la convocatòria per a la selecció de dues places d'informador juvenil, vacants en la plantilla de personal laboral d'este ajuntament amb caràcter fix. [2004/F8106]
  
De conformitat amb el que disposa la Llei 7/1985, de 2 d'abril, Reguladora de les Bases de Règim Local (article 91.2), en relació amb l'article 19.1 de la Llei 30/1984, de 2 d'agost, de la Funció Pública, i el Reial Decret 896/1991, de 7 de juny, sobre programes i regles bàsiques que s'establixen en el procediment de selecció dels funcionaris locals.
  
Tot això d'acord amb l'oferta d'ocupació pública aprovada per la Comissió de Govern el 12 de setembre de 2003, corresponent a l'any 2003, per la qual es convoquen proves selectives per a la selecció de les citades places, d'acord amb les bases que, a continuació, es detallen.
  
1. Objecte de la convocatòria
  
És objecte de la present convocatòria la selecció, pel procediment de concurs-oposició, de dues places d'informador juvenil, vacants en la plantilla de personal laboral d'este ajuntament.
  
2. Normativa aplicable
  
El procés selectiu s'ajustarà al que disposen les presents bases i, en el que no preveuen, a la Llei 30/1984, de 2 d'agost; a la Llei 7/1985, de 2 d'abril; al Reial Decret Administratiu 781/1986, de 18 d'abril; al Decret Legislatiu de 24 d'octubre de 1995, del Consell de la Generalitat Valenciana, i a la modificació d'este, aprovada per la Llei 8/1995, de 29 de desembre, de la Generalitat Valenciana; al Decret 33/1999, de 9 de març, del Consell de la Generalitat Valenciana; al Reial Decret 896/1991, de 7 de juny; al Reial Decret 364/1995, de 10 de març i a les altres disposicions legals i reglamentàries aplicables.
  
3. Requisits dels aspirants
  
Per a prendre part en l'oposició caldrà reunir els requisits següents, referits al moment de finalització del termini de presentació d'instàncies:
  
a) Tindre la nacionalitat espanyola o de qualsevol estat membre de la Unió Europea. Ser cònjuge, descendent o descendent de cònjuge d'una persona espanyola o de qualsevol estat de la Unió Europea, sempre que estos descendents siguen menors de 21 anys o majors però visquen a expenses dels pares o bé pertanguen a algun país amb el qual la Unió Europea tinga signat algun tractat, ratificat per Espanya, sobre la lliure circulació de treballadors. A excepció dels aspirants que es presenten a la plaça que, per implicar exercici del poder públic, estiguen reservades a qui tinga la nacionalitat espanyola.
  
b) Tindre complits els 18 anys.
  
c) Estar en possessió del títol de Batxiller Superior, FP2 Mòdul Animació Sociocultural o equivalent, el qual s'acreditarà mitjançant el títol expedit per l'autoritat acadèmica competent, la qual certificarà, a més, sobre possibles equivalències.
  
d) No patir cap malaltia ni estar afectat per una limitació física o psíquica incompatible amb el compliment de les funcions o que les impossibilite.
  
e) No haver sigut separat mitjançant expedient disciplinari del servici en qualsevol de les administracions públiques, ni trobar-se inhabilitat per a l'exercici de funcions públiques.
  
4. Sol·licituds
  
Qui vulga participar en les proves selectives ho haurà de sol·licitar mitjançant el model normalitzat d'instància que figura en les presents bases. Es facilitarà a l'Oficina Integrada d'Informació i Atenció Ciutadana o en Infoville (www.catarroja.infoville.net).
  
En les instàncies els aspirants hauran de sol·licitar prendre part en el concurs-oposició i manifestar que reuneixen totes i cada una de les condicions exigides en estes bases. Les instàncies s'han de dirigir a l'alcaldessa-presidenta de la corporació i s'han de presentar en el Registre General durant el termini de 20 dies naturals, a partir de l'endemà de la publicació de l'extracte d'esta convocatòria en el Boletín Oficial del Estado. Les bases, així mateix, es publicaran en el Butlletí Oficial de la Província de València i en Infoville, i un extracte d'estes en el Diari Oficial de la Generalitat Valenciana.
  
Les instàncies també es poden presentar de la manera que determina l'article 38.4 de la Llei de Règim Jurídic de les Administracions Públiques i del Procediment Administratiu Comú, de 26 de novembre de 1992.
  
Els drets d'examen, que es fixen en 10 euros, els quals han de satisfer els aspirants abans de presentar la instància, a la qual cal adjuntar el resguard acreditatiu de l'ingrés. En cas que l'ingrés es faça per transferència bancària, s'ha de fer efectiu en el compte corrent següent: 2077/0112/88/5796807549 de Bancaixa i a nom de l'Ajuntament de Catarroja, i fer constar en la transferència el concepte, el nom i el DNI de l'aspirant. Si el pagament s'ha realitzat per mitjà d'un gir postal o telegràfic, caldrà consignar en la instància el número de gir i adjuntar el justificant del gir.
  
Els citats drets d'examen només es tornaran als qui no siguen admesos en el procediment selectiu per falta d'algun dels requisits exigits per a prendre-hi part. A la instància cal adjuntar un document (fotocòpia) acreditatiu de l'ingrés dels drets d'examen.
  
Per a ser admesos i prendre part en les proves selectives, a més de les circumstàncies personals, els sol·licitants hauran de manifestar que reuneixen tots i cada un dels requisits exigits, referits sempre a la data d'expiració del termini assenyalat per a la presentació d'instàncies. Estes condicions s'hauran de mantindre al llarg de tot el procés selectiu, durant el qual, en qualsevol moment, podran ser requerits els aspirants per a efectuar-ne les comprovacions oportunes.
  
Els mèrits que s'al·leguen per a la fase de concurs s'han de presentar en un sobre tancat, als quals s'ha de fer referència en la instància, de manera numerada, per mitjà d'original o de còpia compulsada. No es tindrà en compte cap mèrit que no s'acredite en eixe moment.
  
5. Admissió dels aspirants
  
Una vegada finalitzat el termini d'admissió d'instàncies, per resolució de l'Alcaldia, s'aprovarà la llista provisional dels aspirants admesos i exclosos, la qual es publicarà en el Butlletí Oficial de la Província de València i en el tauler d'edictes de l'ajuntament, i es concedirà un termini de 10 dies hàbils per a reclamacions. Estes, si n'hi haguera, s'acceptaran o es refusaran en la resolució per la qual s'aprove la llista definitiva, dictada, així mateix, per l'Alcaldia-Presidència i publicada en el tauler d'edictes municipal i en el Butlletí Oficial de la Província de València. La publicació de la resolució serà determinant dels terminis als efectes de possibles impugnacions o recursos.
  
En el supòsit que no es presente cap reclamació, les llistes provisionals esdevindran automàticament definitives, la qual cosa es farà constar en la resolució de l'Alcaldia.
  
Els errors de fet es podran esmenar en qualsevol moment, d'ofici o a instància de la persona interessada.
  
En qualsevol cas, amb l'objecte d'evitar errors i en el supòsit que se'n produïren, es possibilitarà l'esmena en el temps i de manera que els aspirants puguen comprovar fefaentment no solament que no figuren en la relació d'exclosos, sinó que, a més, els seus noms consten en la d'admesos.
  
Si en algun moment del procés selectiu arribara a coneixement del tribunal que algun dels aspirants no posseeix tots els requisits exigits en estes bases, amb l'audiència prèvia de la persona interessada, se'n proposarà l'exclusió a l'alcaldessa presidenta de l'ajuntament, indicant les inexactituds o falsedats formulades per l'aspirant en la sol·licitud d'admissió a les proves selectives i als efectes procedents.
  
6. Tribunal qualificador
  
Estarà constituït de la manera com segueix:
  
- Presidenta: la de la corporació o membre d'esta en qui delegue
  
- Secretària: la directora del Servei de Personal i Règim Interior o funcionari en qui delegue
  
- Vocals:
  
· Un representant de la Generalitat Valenciana.
  
· Dos funcionaris designats per l'Alcaldia.
  
· Un funcionari de carrera designat per l'Alcaldia, a proposta del Comité d'Empresa.
  
La designació dels membres del tribunal ha d'incloure la dels suplents respectius i s'ha de fer pública, amb la llista d'admesos i exclosos, en el Butlletí Oficial de la Província de València, així com en el tauler d'anuncis de l'ajuntament.
  
L'ajuntament sol·licitarà als òrgans corresponents la designació dels representants respectius, la qual s'haurà d'efectuar en el termini dels 20 dies següents a la recepció de la sol·licitud.
  
La composició del tribunal ha de ser predominantment tècnica i els vocals han de posseir un nivell de titulació o d'especialització igual o superior a l'exigit per a l'accés a la plaça convocada.
  
El tribunal podrà disposar la incorporació als treballs, per a alguna o algunes de les proves, d'assessors, els quals s'han de limitar a l'exercici de la seua especialitat tècnica, sobre la base de la qual col·laboraran amb el tribunal.
  
Quan concórreguen en els membres del tribunal alguna de les circumstàncies previstes en els articles 28 i 29 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, s'han d'abstindre a intervindre i han de notificar esta circumstància a l'Alcaldia-Presidència. Així mateix, els aspirants podran recusar-los de la manera com preveu l'article 29 de la citada llei.
  
El tribunal no es podrà constituir ni actuar sense l'assistència de més de la meitat dels integrants, titulars o suplents, indistintament. Així mateix, estan facultats per a resoldre les qüestions que es puguen suscitar durant la realització de les proves, per a adoptar els acords necessaris que en garantisquen el degut orde, en tot el que no preveuen estes bases, i per a la seua interpretació adequada.
  
Tots els membres del tribunal tindran veu i vot, excepte el secretari, que no tindrà vot.
  
En cada sessió del tribunal podran participar els membres titulars presents en el moment de la constitució d'este i, si n'estan absents, els suplents, però no es podran substituir entre ells en la mateixa sessió.
  
Si, constituït el tribunal i iniciada la sessió, se n'absenta el president, este designarà, entre els vocals que hi hagen concorregut, a qui el substituirà durant l'absència.
  
Als efectes d'assistència, el tribunal que actue en estes proves tindrà la categoria segona, prevista en l'article 30 del Reial Decret 462/2002, de 24 de maig.
  
7. Calendari de les proves
  
La data, l'hora i el lloc del començament de les proves selectives s'anunciarà en el Butlletí Oficial de la Província de València.
  
Una vegada començades les proves selectives, no serà obligatòria la publicació dels anuncis successius dels altres exercicis i de les incidències en el Butlletí Oficial de la Província de València. Estos anuncis, els haurà de fer públics el tribunal al local on s'hagen realitzat les proves anteriors i en el tauler d'anuncis de l'ajuntament, amb una antelació de 12 hores, si es tracta del mateix exercici, o de 72 hores, si se'n tracta d'un nou. Estos terminis es podran reduir o eliminar-se per l'acord unànime dels aspirants, la qual cosa haurà de constar en l'acta de la sessió corresponent i també incorporar-se a l'expedient.
  
L'orde d'actuació dels aspirants s'iniciarà alfabèticament per cognoms, determinat prèviament pel tribunal mitjançant sorteig.
  
Els opositors seran convocats per a cada exercici en una crida única, llevat del cas de força major degudament justificada i valorada lliurement pel tribunal. La no-presentació d'un aspirant en el moment de ser cridat a qualsevol dels exercicis obligatoris determinarà automàticament la pèrdua del seu dret a participar en este exercici i en els successius, per la qual cosa quedarà exclòs del procés selectiu.
  
El tribunal podrà requerir en qualsevol moment que cada un dels aspirants n'acredite la identitat, motiu pel qual hauran d'anar proveïts del document nacional d'identitat.
  
Entre la finalització d'un exercici i el començament del següent, haurà de transcórrer un període mínim de 72 hores i un màxim de 45 dies naturals.
  
8. Desenvolupament de les proves selectives
  
Els exercicis de l'oposició seran els següents:
  
Primer exercici: Obligatori i eliminatori
  
Consistirà en la realització d'un test de 50 preguntes, amb respostes alternatives de les quals només una serà correcta, sobre coneixements relacionats amb el temari dels annexos I i II i d'una durada màxima d'una hora.
  
Segon exercici, teòric: Obligatori i eliminatori
  
Consistirà en el desenvolupament per escrit, durant una hora i trenta minuts, de dos temes extrets a l'atzar, un de l'annex I i un altre de l'annex II d'estes bases.
  
Tercer exercici, pràctic: Obligatori i eliminatori
  
Consistirà en la realització d'un o dos casos pràctics que determinarà el tribunal, per al qual es disposarà d'un màxim de dues hores.
  
Quart exercici. Informàtica. Obligatori i eliminatori
  
Consistirà a superar un exercici d'informàtica determinat pel tribunal, en el qual els aspirants hauran de demostrar els seus coneixements, com a usuaris, de les aplicacions de Word, d'Excel, d'Acces i d'Internet.
  
Cinqué exercici. Valencià. Obligatori i no eliminatori
  
Consistirà en la traducció del castellà al valencià, i viceversa, d'uns textos administratius relacionats amb les tasques pròpies del lloc convocat, d'acord amb la normativa sobre l'ús del valencià de la Generalitat Valenciana. La durada d'este exercici serà de 30 minuts.
  
9. Fase de concurs (posterior a la fase d'oposició)
  
Els mèrits es valoraran d'acord amb el barem següent:
  
1. Valencià. Màxim, 2 punts.
  
Es valoraran els certificats expedits per la Junta Qualificadora de Coneixements de Valencià i qualsevol altre homologat per este organisme, d'acord amb el que disposa l'Ordre de 22 de maig de 1989, de la Conselleria de Cultura, Educació i Ciència (DOGV 1.082, de 09.06.1989), d'acord amb el detall següent:
  
- Oral: 0'50 punts
  
- Elemental: 0'75 punts
  
- Mitjà: 1'50 punts
  
- Superior: 2 punts
  
2. Titulacions. Màxim, 2,5 punts.
  
- Tècnic d'Animació Sociocultural (TASOC): 1,50 punts
  
- Diplomatura: 2 punts
  
- Llicenciatura : 2,50 punts
  
La titulació exigida com imprescindible per a accedir al lloc de treball, no serà tinguda en compte en la fase del concurs. La titulació superior anul·larà la inferior.
  
3. Cursos realitzats i ponències de formació específica en l'administració local. Màxim, 3 punts.
  
- Cursos relacionats amb l'administració pública, que es puntuaran amb un màxim d'1 punt i que valorarà el tribunal de manera ponderada, d'acord amb la durada dels cursos.
  
- Cursos relacionats amb el lloc de treball: 1 punt.
  
- Cursos impartits com a ponents: 1 punt.
  
4. Entrevista. Puntuació màxima, 2 punts.
  
Es farà una entrevista de caràcter aptitudinal i actitudinal.
  
La qualificació final del concurs serà el resultat de la suma de les puntuacions atorgades pel tribunal en cada mèrit considerat.
  
9. Qualificació i valoració dels exercicis
  
El primer, el segon, el tercer i el quart exercicis es qualificaran cada un amb un màxim de 10 punts, per la qual cosa caldrà un mínim de 5 punts en cada exercici per a aprovar. En quedaran eliminats els opositors que no arriben al mínim indicat en cada exercici.
  
El cinqué exercici, d'idioma, obligatori i no eliminatori, es qualificarà fins a un màxim de 3 punts.
  
Les qualificacions s'adoptaran sumant les puntuacions atorgades pels diversos membres del tribunal i dividint el total pel nombre d'assistents a aquell. El coeficient resultant serà la qualificació obtinguda en cada exercici. Tanmateix, per a declarar que els aspirants han superat, o no, els exercicis eliminatoris, el tribunal actuarà de conformitat amb el que preveu l'article 26.4 de la Llei 30/1992, de 26 de novembre.
  
Les qualificacions de cada exercici s'han de fer públiques el mateix dia en què s'acorden i s'han d'exposar en el tauler d'edictes de la corporació.
  
De conformitat amb el que preveu l'article 4.5 del Decret 33/1999, del Consell de la Generalitat Valenciana, la relació d'aspirants que han superat les proves es formarà, amb els que hagen realitzat i superat tots els exercicis obligatoris, sumant per a cada un les puntuacions obtingudes en tots els exercicis i afegint el total de punts obtinguts en la fase de concurs. La relació començarà amb l'aspirant que haja obtingut d'esta manera la puntuació més alta, i acabarà quan el nombre d'inclosos coincidisca amb el nombre de llocs convocats. Si el nombre d'aspirants relacionats d'esta manera fóra inferior al de places convocades, les no cobertes es declararien desertes. El tribunal no podrà declarar aprovats més aspirants que el total de places que s'han de cobrir en la convocatòria (total 2) .
  
El tribunal ha d'elevar a l'Alcaldia la proposta de nomenament de personal laboral fix en pràctiques a favor de l'aspirant aprovat.
  
11. Relació d'aprovats, presentació de documents i nomenament
  
L'aspirant proposat haurà de presentar en el Servei de Personal de l'ajuntament, en el termini de 20 dies naturals comptadors des de la publicació de la llista d'aprovats, els documents acreditatius de les condicions per a prendre part en les proves selectives que s'exigeixen, i que són:
  
1. Certificat de naixement, expedit pel Registre Civil corresponent o fotocòpia del DNI, que es presentarà juntament amb l'original per a fer-ne la confrontació.
  
2. Certificat del Registre Central de Penats i Rebels, referit a la data d'acabament de les proves selectives.
  
3. Còpia autèntica o fotocòpia, que s'acompanyarà de l'original per a confrontar-lo, del títol exigit.
  
4. Declaració jurada de no incórrer en causa d'incapacitat.
  
5. Declaració jurada de no haver sigut separat mitjançant expedient disciplinari del servici de qualsevol de les administracions públiques, ni estar inhabilitat per a l'exercici de les funcions públiques.
  
6. Certificat mèdic acreditatiu de no patir cap malaltia o defecte físic que l'impossibilite per a l'exercici normal de la funció.
  
7. Declaració de la persona interessada de no estar ocupant cap lloc de treball o realitzant cap activitat en el sector públic delimitat per l'article 1 de la Llei 53/1984, i de no realitzar cap activitat privada incompatible o subjecta a reconeixement d'incompatibilitat.
  
Davant la impossibilitat, degudament justificada, de presentar els documents expressats, es podrà acreditar que es reunixen les condicions exigides en la convocatòria mitjançant qualsevol tipus de prova admissible en dret.
  
Qui estiga en la condició de funcionari públic estarà exempt de justificar documentalment les condicions i els requisits ja demostrats per a obtindre l'anterior nomenament.
  
Qui, en el termini fixat i llevat dels casos de força major, degudament acreditats, no presente la documentació o no reuniren els requisits exigits, no podrà ser nomenat i quedaran anul·lades totes les actuacions. En este cas, la Presidència de la corporació formularà una proposta a favor de l'opositor que haja aprovat els exercicis de l'oposició i seguisca l'orde de millor puntuació.
  
El nomenat, amb la formulació de jurament o promesa prèvia a què es refereix l'article 32.c) del Text Refós de la Llei de la Funció Pública Valenciana, haurà de prendre'n possessió, com a personal laboral fix, en el termini dels 20 dies comptadors des de l'endemà d'haver-li notificat el nomenament. Si no pren possessió en el termini assenyalat, sense causa justificada, es considerarà que renuncia als seus drets sobre la plaça i no obtindrà la qualificació com a personal laboral fix d'este ajuntament.
  
S'establix un període de proves de tres mesos, d'acord amb l'article 99 del Reial Decret Legislatiu 1/1993, de 24 de març.
  
Els declarats no aptes en quedaran eliminats i no seran, per tant, personal laboral fix.
  
12. Recursos
  
Contra les presents bases i la convocatòria corresponent, actes tots dos que esgoten la via administrativa, es pot interposar:
  
A. Recurs de reposició, amb caràcter potestatiu, davant de l'òrgan municipal que va dictar l'acte. El termini per a interposar el dit recurs serà d'un mes, comptador des de l'endemà de la publicació de les presents bases en el Butlletí Oficial de la Província de València i en el Diari Oficial de la Generalitat Valenciana. Interposat el recurs, no es podrà interposar recurs contenciós administratiu fins que aquell siga resolt expressament o s'haja produït la seua desestimació per silenci en el transcurs d'un mes, comptador des de la data de la seua interposició sense que se n'haja notificat la resolució, cas en el qual quedarà expedita la via contenciosa administrativa.
  
B. Recurs contenciós administratiu, directament davant de la Sala Contenciosa Administrativa del Tribunal Superior de Justícia de la Comunitat Valenciana. El termini per a interposar el recurs és:
  
a) De dos mesos, comptadors des de la publicació de les presents bases en el Butlletí Oficial de la Província de València i en el Diari Oficial de la Generalitat Valenciana, si no s'ha interposat el recurs de reposició potestatiu.
  
b) De dos mesos, comptadors des del dia en què es notifique la resolució expressa del recurs de reposició.
  
c) De sis mesos, comptadors a partir del transcurs d'un mes des de la interposició del recurs de reposició sense que se n'haja notificat resolució expressa.
  
Contra les resolucions i els actes de tràmit que no posen fi a la via administrativa, quan estos últims decidisquen directament o indirectament el fons de l'assumpte, determinen la impossibilitat de continuar el procediment, produïsquen indefensió o perjuí irreparable a drets i interessos legítims, els interessats podran interposar el recurs d'alçada en el termini d'un mes davant de l'òrgan superior jeràrquic que va nomenar el tribunal.
  
Catarroja, 17 de maig de 2004.- L'alcaldessa presidenta: Mª Ángeles López Sargues.
  
ANNEX I
  
Tema 1. La Constitució Espanyola de 1978. Principis generals.
  
Tema 2. Els drets i els deures fonamentals dels espanyols.
  
Tema 3. La Corona. El poder legislatiu.
  
Tema 4. El Govern i l'administració de l'estat.
  
Tema 5. L'organització territorial de l'estat. Els estatuts d'autonomia: el seu significat.
  
Tema 6. L'Estatut d'Autonomia de la Comunitat Valenciana.
  
Tema 7. L'administració pública en l'ordenament espanyol. L'administració de l'estat. Les administracions autonòmiques. L'administració local. L'administració institucional i corporativa.
  
Tema 8. El sotmetiment de l'administració a la llei i al dret. Fonts del dret públic.
  
Tema 9. L'administrat. La col·laboració i la participació dels ciutadans en les funcions administratives.
  
Tema 10. L'acte administratiu. Els principis generals dels procediment administratiu.
  
Tema 11. Les fases del procediment administratiu general.
  
Tema 12. Les formes de l'acció administrativa: policia, foment i servei públic.
  
Tema 13. El domini públic. El patrimoni privat de l'administració.
  
Tema 14. La responsabilitat de l'administració.
  
Tema 15. El municipi. El terme municipal. La població. L'empadronament.
  
Tema 16. L'organització municipal. Les seues competències.
  
Tema 17. El procediment administratiu local. Els registres d'entrada i d'eixida de documents. Les comunicacions i les notificacions.
  
Tema 18. Els drets i els deures dels veïns en l'àmbit local. La informació i la participació ciutadana. L'atenció al públic, l'acollida i la informació.
  
Tema 19. La funció pública local: selecció, adquisició i pèrdua de la condició de funcionari. Les situacions administratives. Les incompatibilitats.
  
Tema 20. El pressupost de les corporacions locals: el procediment d'aprovació. Les modificacions pressupostàries: procediment. Les bases d'execució del pressupost. Les fases d'execució del pressupost de despeses.
  
ANNEX II
  
Tema 1. Els organismes estatals i autonòmics en matèria de joventut. L'Institut Valencià de la Joventut.
  
Tema 2. La xarxa valenciana de centres d'informació juvenil: la regulació jurídica. Tipologia i característiques.
  
Tema 3. Els principis de gestió i d'organització d'un Centre d'Informació Juvenil.
  
Tema 4. L'assessorament juvenil, el voluntariat, l'associacionisme, el temps lliure.
  
Tema 5. La relació del Servei d'Informació Juvenil amb altres àrees municipals.
  
Tema 6. La relació d'àrees, aspectes, consultes susceptibles de ser requerides en un Servei d'Informació Juvenil i la relació associada de fonts per a satisfer-les.
  
Tema 7. El disseny del programa i pressupost aproximat per a una campanya d'orientació i informació sobre les possibilitats i alternatives d'estudi i formació després del Batxillerat, dirigida als estudiants de l'institut.
  
Tema 8. El disseny d'una enquesta completa (amb qüestionari inclòs) per a conéixer la realitat de la població juvenil en un municipi.
  
Tema 9. Polítiques i programa de joventut de la Unió Europea.
  
Tema 10. Carnets destinats als joves. Requisits i avantatges que aporten.
  
Tema 11. Programes i actuacions actuals de l'IVAJ.
  
Tema 12. Els consells locals de joventut.
  
Tema 13. L'associacionisme juvenil.
  
Tema 14. Polítiques de joventut des del govern central, programes i línies d'actuació orientades a la integració social del jove.
  
Tema 15. El sistema educatiu.
  
Tema 16. Les tècniques de cerca d'ocupació.
  
Tema 17. L'orientació acadèmica.
  
Tema 18. El model europeu de qualitat total (EFQM): descripció, criteris i adaptació al sector públic. Autoavaluació i procés de puntuació.
  
Tema 19. Eines i tècniques per a la qualitat: tècniques per a la descripció i la resolució de problemes; tècniques per a la gestió de la qualitat; formació del personal.